Klagtes teen skoolhoof ‘dra nie gewig’Verskeie klagtes van boeliegedrag is vroeër teen dr. Anton Prinsloo aanhangig gemaak. Die departement van onderwys in Gauteng het Woensdag gesê ondersoeke na dr. Anton Prinsloo, hoof van die Hoërskool Eldoraigne in Centurion, kon niks wesenliks oplewer nie. Volgens Steve Mabona, woordvoerder van die departement, het Prinsloo om dié rede opdrag gekry om vandeesweek na die skool terug te keer. Maroela Media het vroeër berig die departement het ’n onafhanklike ondersoek gelas ná verskeie klagtes van boeliegedrag en viktimisering teen Prinsloo aanhangig gemaak is. Hy het egter Dinsdag met onmiddellike inwerkingtreding as hoof teruggekeer. Die skool se beheerliggaam het intussen aangedui dat hulle nou regstappe teen die departement oorweeg om dié besluit te laat hersien. Dave du Plessis, die adjunkhoof, het sedert Prinsloo se verplasing na die distrikskantoor in Mei in dié pos gedien. Mabona het egter benadruk dat Prinsloo nooit ontslaan is nie, maar bloot tydelik verplaas is terwyl die ondersoek afgehandel word.